Die naam Towerlantern Fotografie is geïnspireer deur die besondere rol wat lig in fotografie speel. Hierdie naam beklemtoon simbolies die lig van 'n lantern. Met die naam word klem verder ook daarop gelê dat 'n foto betowering by die kyker moet wek.
Inligting oor die aanbieder, die verskillende kursusse, en ander fotografiegeleenthede word by die onderstaande afdelings gegee.
Johan staan reeds vir etlike dekades in die onderwysberoep. Met 'n betrokkenheid in Wiskunde, Toegepaste Wiskunde en vroeër ook Sterrekunde aan die PUK / NWU Potchefstroomkampus, is Fotografie 'n verdere logiese keuse.
As jy 'n kamera het, is jy gereed om in te skryf vir 'n Towerlantern-kursus in fotografie. 'n SLR-kamera is nie 'n vereiste nie; 'n digitale kamera met verstelbare instellings vir sluiterspoed, lensopening en ISO is wel 'n aanbeveling. Baie klem word gelê op goeie aantekeninge en praktiese werk. Daarom kan jy verwag om aan die einde van so 'n kursus jou kamera goed te ken, om 'n goeie stel aantekeninge (wat ook geskik is vir latere naslaan) te kry en om ook baie praktiese ervaring te hê. Bowenal sal jy blywende herinneringe hê aan 'n aangename en leersame kursus.
In dié kursus word verdere klem gelê op die sake wat reeds in die eerstevlak kursus gedoen is. Aangesien jy as kursusganger reeds meer bedrewe is, kan daar op 'n dieper vlak op sake ingegaan word. Daar word dus begin by die bekende en van daar af word tegniese en praktiese aspekte verder uitgebou.
Om vir hierdie kursus in te skryf, moet jy reeds die kursus op gevorderde vlak afgehandel het (lokaal of aanlyn).
Hierdie kursus is ook geskik vir hoërskoolkinders, omdat daar baie prakties is en dit op 'n eenvoudige vlak aangebied word.